b"\n_START_ARTICLE_\nCan Llopard de Baix\n_START_SECTION_\nDescripci\xc3\xb3\n_START_PARAGRAPH_\n\xc3\x89s un ampli casal a dos vessants, de planta, pis i golfes i cellers annexos. L'interior segueix la tradici\xc3\xb3 de la gran entrada repartidora, l'escala que porta a la sala superior, repartidora de les habitacions. De la fa\xc3\xa7ana cal esmentar el portal de punt rod\xc3\xb3 amb la data de 1507, un finestral g\xc3\xb2tic geminat -un dels pocs elements g\xc3\xb2tics conservats al terme-, el rellotge de sol i l'era d'antigues rajoles amb dits marcats, mans, inicials i ferradures. Cal esmentar tamb\xc3\xa9 una talla de Sant Marc datada el 1864 i una encisadora Mare de D\xc3\xa9u de la Salut (c\xc3\xb2pia de la que fou cremada a la parr\xc3\xb2quia el 1936), existent a la casa des del volts del 1860, any en qu\xc3\xa8 fou adquirida en acci\xc3\xb3 de gr\xc3\xa0cies per no haver pres mal quan s'ensorr\xc3\xa0 una biga de la casa mentre dormien.\n_START_SECTION_\nHist\xc3\xb2ria\n_START_PARAGRAPH_\nDurant la plaga de la fil\xc2\xb7loxera, els volts del 1881, s'instal\xc2\xb7l\xc3\xa0 a la finca una plantaci\xc3\xb3 de ceps americans, els quals prove\xc3\xafen arreu. L'any 1927, en Josep Estruch i Rosell, fou premiat amb un diploma per l'Institut Agr\xc3\xadcol Catal\xc3\xa0 de Sant Isidre, degut a les excel\xc2\xb7l\xc3\xa8ncies dels seus vins, en ocasi\xc3\xb3 de l'Exposici\xc3\xb3 Annexa al IV Congr\xc3\xa9s Nacional de Recs."